In nomine sancte et individue Trinitatis, amen. Philippus, Dei gracia Francorum rex. Quod in pias erogatur causas nullius diminutionis sentire debet molestias. Noverint igitur universi, presentes pariter et futuri, quoniam leprosi Senonenses nobis concesserunt quod in eorum capella, singulis diebus imperpetuum, ab uno capellano celebrari facient missam pro fidelibus defunctis, cum ea plenitudine servitii qua in exequiis mortuorum debet celebrari. Et nos propter hoc servitium faciendum donamus eis annuatim, in festo Sancti-Remigii, in granario nostro, Senonis, unum modium frumenti ad mensuram Senonensem, et sex modios vini in cellario nostro, ad mensuram Senonensem; et quinquaginta solidos in prepositura Senonensi, tam pro luminari quam pro rebus aliis. Quod ut ratum perpetuo maneat et inconcussum, presentem cartam sigilli nostri auctoritate et regii nominis karactere inferius annotato communimus. Actum apud Fontem-Bleaudi, anno ab Incarnatione Domini Mº Cº LXXXº VIº; regni nostri anno VIIº; astantibus in palatio nostro quorum nomina supposita sunt et signa: S. comitis Theobaudi, dapiferi nostri; S. Guidonis, buticularii; S. Mathei, camerarii; S. Radulphi, constabularii. Data, vacante cancellaria. (Monogramme).